Előkészítő anyag társadalmi egyeztetésre

Téma: Energiagazdálkodás

Helyzetelemzés

Tata város energiagazdálkodás szempontjából a villamosenergia, a földgáz felhasználójaként, fogyasztóként jelentkezik. Saját távhőrendszerrel, fűtőművel rendelkezik, de a város egy nagy hányada még a hagyományos fosszilis tüzelőanyagokat használja (vegyes tüzelésű rendszerek). A távhőrendszer fejlesztésével csökkentheti közép és hosszútávon a külső energiahordozóktól való függését, a megújuló energiák használatának fokozatos növelésével pedig az önellátás irányába tud elindulni. A biomassza hasznosításnál fontosabb kérdés a vízben rejlő energiák felhasználása, hőszivattyús hasznosítása, a földhő lehetőségeinek kiaknázása, és a nap és szélenergia felhasználása. 

Tata városa által létrehozott energetikai stratégiák jól összefoglalják az energetikai problémákat és azok lehetséges megoldási javaslatait. Ezen stratégiák a városi Energiakoncepció, mely 2002-ben került elfogadásra és 2008-ban lett felülvizsgálva, az Energiagazdálkodási Operatív Terv, mely 2009-2010-es évekre vonatkozott, és a Városi Energiastratégia, mely 2009-2013-ig tartalmaz javaslatokat, célokat. Ezen stratégiákat követni és aktualizálni kell a hatékony cselekvés érdekében.

A város 2008 óta tagja az Energia Városok Szövetségének (Energie-Cités) mely a fejlesztéseknél, a jó gyakorlatok adaptálásánál és az esetleges nemzetközi együttműködéseknél lehet előny. A város társasházainak energetikai felújítása folyamatos, a városi panelprogram elmúlt 4 éve alatt számos lakóépület energiatakarékos felújítására került sor. De hosszútávon csak úgy érhetünk el megtakarításokat, ha ezek teljes körűen történnek, lehetővé téve az egyedi mérhetőséget is. Az egyedi mérhetőség biztosítása kell, hogy legyen az első lépés, máskülönben a felújítási, szigetelési munkálatok nem érik el a céljukat.

A közvilágítás tekintetében a fejlesztések, korszerűsítések, a megújuló energiaforrások (napenergia) kihasználása mellett a hosszú távú, gazdaságos működés eléréséhez az önállóságra való törekvésnek is helyet kell adni. Folyamatos probléma az üzemeltető részéről a nem megfelelő karbantartás, melyet a saját irányítással ki lehetne küszöbölni. Ennek gazdaságosságát is vizsgálni kellene.

Az energetikai korszerűsítések, fejlesztések, alternatív energiahordozók népszerűsítését az önkormányzatnak fel kell vállalnia, nem csak gazdasági, lakossági szinteken, hanem már az iskolákban is, kidolgozva a környezeti nevelési programon belül az energetika kérdéskörét.

SWOT-elemzés

Erősségek

· Tata a vizek városa, a ~20-23 C( fokos víz hőjének és energiájának hasznosítása

· Távhőrendszer megléte

· A város viszonylag kis mérete előny lehet a távhőrendszer fejlesztésénél, bővítésénél (több közintézmény bevonásával)

· Az elkészült városi stratégiai tervek (Energiakoncepció, Energiastratégia, Energiagazdálkodási Operatív Terv) jól összefoglalják a felmerülő intézkedéseket, megvalósítandó projekteket

Gyengeségek

· A 2002-ben elkészült energiakoncepció javaslataiból kevés valósult meg. Az energiakoncepció rendszeres felülvizsgáltata el-elmaradt. 

· Távhőrendszer hatékonysága nem megfelelő

· Közvilágítás üzemelése korszerűtlen, fejlesztésre szorul

· A város energetikájával foglalkozó hivatali-civil-gazdasági szférák munkája nincs kellően összehangolva

· Tata közigazgatási területe sem táj- sem természetvédelmi szempontból nem alkalmas nagyobb (többszáz kilowatt, vagy több megawatt) teljesítményű, 80-150 méter magas szélerőművek elhelyezésére a madárgyülekezőhelyi, madárvonulási  adottságok veszélyeztetése miatt.

· A városi rövid-, közép- és hosszútávú tervek megvalósításánál a fontossági sorrend sokszor figyelmen kívül marad, így sok lépés elmaradt az utóbbi években-évtizedekben

·  A tatai Polgármesteri Hivatal nem alkalmaz főállásban energetikust, csak egyedi megbízásos alapon. 

Lehetőségek

· Városi főenergetikus alkalmazása a polgármesteri hivatalban

· Alternatív, megújuló energiahordozók kihasználása, távhőrendszer fejlesztéséhez, (faapríték, Fényes-fürdő vizének hője-geotermália, geotermia-földhő) közvilágításhoz, napelemek, LED technológia)

· Helyi-kistérségi faapríték ellátó rendszer kialakítása, a helyi fűtőerőmű helyi beszállítói rendszerének létrehozása

· A közvilágítást is mérhetősíteni kell, alkonykapcsolós rendszer kiépítése és megfelelő beállítása energiamegtakarítás eléréséhez. Az Öreg-tó környéki világításfejlesztési program keretében javasolt a napelemes közvilágítási lámpatestek alkalmazása, amelyek az ősztől tavaszig terjedő, madárvédelmi szempontból veszélyeztetebb időszakban amúgy is gyengébb éjszakai fényt nyújtanak

· A hazai és Uniós pályázatok 2013-ig nyitva állnak, melyeket ki kell aknázni

· A források ill. az Által-ér elfolyó vizének energiáját is lehetne hasznosítani, akár demonstrációs jelleggel (pl. a korábbi vízimalmok mintájára, vagy középületek ellátására). Hasonló fog a  Jenő Malomnál jövőre megvalósulni

· A szélenergia intézményi hasznosítása

· A közintézmények energiatakarékos felújítása, energiafigyelés rendszerének továbbfejlesztése, társasházak további energetikai fejlesztése, egyedi mérősítése

· Az önkormányzat valamennyi intézményét felölelő energiahatékonysági program kezdeményezése

· A környezeti nevelési program összehangolt kidolgozása a különböző szektorokkal (Energiasuli-program, energiabajnokság, Kilóméter-evő verseny, a néhány iskolában egykor beindított energiaklubok folytatása)

· A kidolgozott programok intézményi, céges népszerűsítése, oktatása (munkahelyi felhívó plakátok, matricák kihelyezése, az energiatakarékosság jegyében)

· A jeles napok, programok, nemzetközi akciók városi népszerűsítése, támogatása az ipari parkok cégeinek meghívásával, a CSR (társadalmi felelősségvállalás) programjaik bevonásával

· A város további adókedvezményekkel segítheti a városban letelepedni kívánó cégeket, akik környezetbarát technológiákat alkalmaznának, valamint energiafelhasználásuk során kimutathatóan törekszenek a hatékonyságra, akár pl. Megújuló energiaforrások használatával, vagy előállításával

· A már megkezdett zöldhulladék különgyűjtést tovább kell folytatni, fejleszteni, bővíteni, mert ezzel plusz energiákat tud a város előállítani

· A klímastratégia mellékleteként, vagy kiegészítéseként akciótervet dolgozhatna ki a város az extrém időjárási viszonyok veszélyhelyzeteinek kezelésére, elhárítására (Hőség-UV riadók, levegőtisztaságvédelmi riadóterv, melyek segíthetik a város operatív, hatékony működését, ezzel is törekedve az energiatakarékosságra)
· A megújuló energiák terén helyi szinten sokkal inkább az egyedi alkalmazásokat érdemes előmozdítani (pl. napkollektor, kis teljesítményű szélkerék, hőszivattyú) 

· A helyi adópolitika átgondolása: kedvezmény az építményadó terén a megújuló energiaforrásokra épülő technológiát tartalmazó épületek esetén; gépjárműadó-kedvezmény biodízel gépkocsik esetében.

· A megújuló energiák lehetőségeinek bemutatása különböző fórumokon, rendezvényeken keresztül. Egy fedél alá hozni az országos és a helyi vállalkozókat, akik ebben a témában mozognak és bemutatni őket. A városban sok lelkes civil egyesület van, akik felvállalhatnák ezt a szerepet

· Önkormányzati tulajdonú energiaerdő létesítése, amelyből 4-5 év múlva a faaprítékos kazán (vagy akkorra már kazánok) még gazdaságosabb alapanyag igényét tudnánk fedezni. 

Veszélyek

· Jelenleg a távhő azon dolgozik, hogy egy telephelye legyen, mivel a jelen viszonyok között gazdaságtalan két telephelyet fenntartani. A távhőrendszer egyközpontúsítása viszont hosszú távon nem feltétlenül jó, mivel nagy kockázattal bír (a későbbiekben a Dobroszláv úti fűtőmű fejlesztése lehetne a cél) 
· Ha a távhőszolgáltató és a Május 1. út közötti kb. 100 m-es vezetékszakasz nem kerül kiváltásra, a folyamatos lyukadások, illetve a vezeték állandó vízben állása tovább rontja a távhő hatékonyságát.

· A közvilágítás üzemeltetése külső céggel sok problémát vet fel, energiaárak emelkedése (áramszolgáltató)

· A meglévő felszíni és felszín alatti vízvagyon nem megfelelő kezelése, energetikai célú kihasználása

· A rövid távban gondolkodó, nem szakszerű döntések közép és hosszú távon hátráltathatják a várost, akár kárt is okozhatnak

